Frashër (fshati)

Fshati Frashër ndodhet në rrethin e Përmetit. Ky fshat për herë të parë na del në regjistrin osman në vitin 1431-1432. Sipas këtyre regjistrave, Frashëri është vendbanim i vogël me 12 shtëpi. Ky vendbanim në ecurinë historike sa vjen dhe rritet, aq sa në mesin e shekullit 19 numërohen 150 shtëpi, ndërsa në fillimet e shekullit 20-të, shënohen me 550 shtëpi. Pra, gati një qytet i vogël malor. Ky fshat u bë vatër atdhetare, me vëllezërit Frashëri, me teqenë e Baba Alushit, ku janë zhvilluar 2 kuvende ndërkrahinore; 1878, 1880. Në këto vite, Frashëri u zgjerua me 22 lagje, kur në qendër ishte tregu me 20 dyqane. Ndërsa numri i shtëpive arriti në rreth 550, me 1500 banorë, duke u shndërruar në qendrën më të rëndësishme, jo vetëm për krahinën e Dangëllisë, por edhe në rang kombëtar, përsa i përket çështjes kombëtare.